::: {.lead}

Alle på Orø kender nok Bings,
der siden 2020 har haft til huse i den gamle købmandsgård på hjørnet af Brøndevej og Bygaden.

:::

Der smuttede jeg forbi en dejlig dag i november
for at få en snak med Signe Bing om de biodynamiske vine,
man kan købe hos både Bings og Provianten på Orø Havn.
Vinene importeres til Danmark af vinfirmaet Grønnere ApS.
Initiativtagerne bag Grønnere har besøgt alle de vingårde,
de køber vin fra, så de kan stå inde for produktionsmetoderne.

Grønnere skriver om sine vine:

> "Vores vine skabes i samklang med naturen og de dyr,
> som er implementeret i et biodynamisk landbrug.
> Der benyttes hverken kunstgødning,
> pesticider eller andet skrammel i vores vine,
> for det har vi og vores jord ikke godt af."

![Signe Bings yndlingsvin er "Bright", der er en hvid rosévin fra Tyskland. Den kan skimtes i næstøverste række til højre for midten. Foto: Birgit Friis Petersen](udvalg.jpg)


![Signes yndlingsvin, Bright. Foto: Signe Bing](bright.jpg)

## Historien bag Grønnere ApS

Morten Kornbeck og Ulrik Bing gik i samme klasse i Rudolf Steiner Skolen.
Morten flyttede til Tyskland, hvor han begyndte at interessere sig for gode vine.
Da han vendte tilbage til Danmark,
medbragte han vinene til en gammel elev-fest, hvor Ulrik også deltog.
Vinene faldt i Ulriks smag,
så Morten og Ulrik og deres familier skabte derfor virksomheden Grønnere ApS,
der kun skulle importere og sælge biodynamiske vine.
Mange af vinene er lagret på cement- og stålbeholdere,
hvilket gør, at de forbliver lette og friske.

Virksomheden deltog i slutningen af 2017 i en vinmesse på D'Angleterre i København.
Her vandt en af deres dejlige vine guld i kategorien "Årets julevin" (se også billede).

Grønnere ApS og Provianten på Orø Havn ejes og drives i dag af Ulrik Bing.

::: {.callout-note}

# Kontakt

**Mobil** 2625 4929  
**Mail** <vin@grønnere.com>  
**Websites**  
<https://gronnere.com/>  
<https://provianten.net/>  
<https://bings.dk/>

:::

::: {.callout-note}

# Grønnere ApS' vingårde

 * Domaine des Carabiniers ligger i Côtes-du-Rhône-Méridionales nær Avignon i Frankrig.  
Se mere her: <https://gronnere.com/collections/domaine-des-carabiniers>
 * Gustavshof ligger nær Frankfurt am Main i Tyskland.  
Se mere her: <https://gronnere.com/collections/gustavshof>
 *  Lunaria ligger i Orsogna-regionen øst for Rom i Italien.  
Se mere her: <https://gronnere.com/collections/lunaria>

:::

![Pecorino Civitas fra producenten Lunaria vandt i 2017 titlen som "Årets julevin" på vinmessen på Hotel D'Angleterre. Vinen er forseglet på traditionel, italiensk vis med bånd. Flasken er lavet af genbrugsglas, og mærkaterne er af genbrugspapir. Foto: Birgit Friis Petersen](civitas.jpg)

![Diplomet fra D'Angleterre står på Bings. Foto: Birgit Friis Petersen.](diplom.jpg)
